Դավինսոն Սանչես

Դավինսոն Սանչես (իսպ.՝ Davinson Sánchez, հունիսի 12, 1996(1996-06-12), Caloto, Կաուկա, Կոլումբիա), կոլումբիացի պրոֆեսիոնալ ֆուտբոլիստ։ Ներկայումս հանդես է գալիս Տոտենհեմ Հոտսպուրի և Կոլումբիայի ազգային հավաքականի կազմում։ Խաղում է կենտրոնական պաշտպանի դիրքում։


== Ակումբային կարիերա ==


=== Ատլետիկո Նասիոնալ ===
Սանչեսը իր պրոֆեսիոնալ ֆուտբոլիստի կարիերան սկսել է Ատլետիկո Նասիոնալում։ Իր պրոֆեսիոնալ դեբյուտը նշեց 2013 թվականի հոկտեմբերի 27-ին՝ Բոյակա Չիկոյի դեմ խաղում։ Իր առաջին գոլը խփեց 2016 թվականի մարտի 2-ին՝ Լիբերտադորեսի գավաթի Սպորտինգ Կրիստալի դեմ խաղում։ Սանչեսի տրանսֆերով սկսեցին հետաքրքրվել մի շարք ակումբներ, մասնավորապես՝ Բարսելոնան, Ֆլամենգոն և Այաքսը։ Բարսելոնան առաջարկ կատարեց նրա համար, սակայն Սանչեսը մերժեց այն, քանի որ չէր ցանկանում խաղալ Բարսելոնա B-ի կազմում։ 2016 թվականին Ատլետիկո Նասիոնալի հետ Սանչեսը հաղթեց Լիբերտադորեսի գավաթը՝ եզրափակչում պարտության մատնելով Ինդեպենդիենտե դել Վալեին։


=== Այաքս ===
2016 թվականի հունիսին Սանչեսը 5 տարվա պայմանագիր կնքեց Այաքսի հետ։ Իր դեբյուտը նշեց 2016 թվականի օգոստոսի 13-ին՝ Ռոդա Կերկրադեի դեմ խաղում։ Իր առաջին գոլը խփեց սեպտեմբերի 24-ին՝ դուբլ ձևակերպելով Զվոլեի դեմ խաղում։ Դեկտեմբերի 4-ին Սանչեսը գոլ խփեց Գրոնինգենի դեմ խաղում՝ օգնելով իր թիմին հաղթել 2-0 հաշվով։ 2017 թվականի մայիսի 24-ին Սանչեսը մեկնարկային կազմում խաղադաշտ դուրս եկավ Եվրոպայի Լիգայի եզրափակչի Մանչեսթեր Յունայթեդի դեմ խաղում, սակայն Այաքսը պարտվեց 2-0 հաշվով։ 2016-17 մրցաշրջանում նա ճանաչվեց Այաքսի տարվա լավագույն ֆուտբոլիստ։ Ակումբի կազմում Սանչեսը անցկացրեց 47 հանդիպում՝ դառնալով 7 գոլի և 2 գոլային փոխանցման հեղինակ։


=== Տոտենհեմ Հոտսպուր ===
2017 թվականի օգոստոսի 18-ին Սանչեսը ռեկորդային 42 միլիոն ֆունտ ստերլինգի դիմաց տեղափոխվեց Տոտենհեմ։ Նա ակումբի հետ կնքեց 6 տարվա պայմանագիր և ստացավ 6 համարի մարզաշապիկը։ Իր դեբյուտը Պրեմիեր Լիգայում նշեց օգոստոսի 27-ին՝ փոխարինելով Մուսա Դեմբելեին Բարնլիի դեմ խաղում։ Առաջին հանդիպումը թիմի մեկնարկային կազմում անցկացրեց սեպտեմբերի 9-ին՝ Էվերտոնի դեմ խաղում։ Իր դեբյուտը Չեմպիոնների Լիգայում նշեց սեպտեմբերի 13-ին՝ Բորուսիա Դորտմունդի դեմ խաղում։ Դեկտեմբերի 2-ին կոլումբիացին հեռացվեց խաղադաշտից Ուոտֆորդի դեմ խաղում՝ կարմիր քարտ ստանալով հանդիպման 52-րդ րոպեին։ 2018 թվականի մայիսի 15-ին նա երկարաձգեց պայմանագիրը Տոտենհեմի հետ մինչև 2024 թվականը։ Իր առաջին մրցաշրջանում Սանչեսը անցկացրեց 41 հանդիպում։
Իր առաջին գոլը Տոտենհեմ Հոտսպուրի կազմում Սանչեսը խփեց 2019 թվականի փետրվարի 10-ին՝ Լեսթեր Սիթիի դեմ խաղում։ 2018-19 մրցաշրջանում կոլումբիացին իր թիմի հետ հասավ Չեմպիոնների Լիգայի եզրափակիչ, որտեղ մնաց պահեստայինների նստարանին, իսկ Տոտենհեմը 2-0 հաշվով պարտվեց Լիվերպուլին։


== Միջազգային կարիերա ==
2016 թվականի փետրվարին Սանչեսը հրավիրվեց Կոլումբիայի ազգային հավաքականի մարզումներին։ Ազգային հավաքականի կազմում առաջին անգամ հայտավորվեց 2016 թվականի սեպտեմբերի 1-ին՝ Վենեսուելայի դեմ խաղում։ Իր դեբյուտը Կոլումբիայի հավաքականում նշեց 2016 թվականի նոյեմբերի 16-ին՝ Արգենտինայի դեմ խաղում։
2018 թվականի մայիսին Սանչեսը ընդգրկվեց Կոլումբիայի՝ աշխարհի առաջնության համար վերջնական կազմում։ Առաջնությունում նա անցկացրեց 4 հանդիպում, իսկ Կոլումբիան դուրս մնաց 1/8 եզրափակչում՝ հետխաղյա 11-մետրանոցների հարվածաշարում պարտվելով Անգլիային։ 2019 թվականի հունիսին Սանչեսը Կոլումբիայի կազմում մասնակցեց Կոպա Ամերիկային՝ անցկացնելով 2 հանդիպում։ Կոլումբիան դուրս մնաց քառորդ եզրափակչից՝ հետխաղյա 11-մետրանոցների հարվածաշարում պարտվելով Չիլիին։


== Կարիերայի վիճակագրություն ==


=== Ակումբային վիճակագրություն ===
2019 թվականի օգոստոսի 31-ի դրությամբ


=== Միջազգային վիճակագրություն ===
2019 թվականի օգոստոսի 31-ի դրությամբ


== Նվաճումներ ==


=== Ակումբային ===
Ատլետիկո Նասիոնալ

Լիբերտադորեսի գավաթ․ 2016
Կոլումբիայի առաջնություն․ 2013 Ապերտուրա, 2013 Ֆինալիզասիոն, 2014 Ապերտուրա, 2015 Ֆինալիզասիոն
Կոլումբիայի գավաթ․ 2012, 2013
Կոլումբիայի սուպերգավաթ․ 2016Այաքս

ՈՒԵՖԱ Եվրոպայի Լիգա․ երկրորդ տեղ․ 2016–17Տոտենհեմ Հոտսպուր

ՈՒԵՖԱ Չեմպիոնների Լիգա․ երկրորդ տեղ․ 2018–19


=== Անհատական ===
Այաքսի տարվա լավագույն ֆուտբոլիստ․ 2017


== Ծանոթագրություններ ==


== Արտաքին հղումներ ==
Սանչեսի պաշտոնական Ֆեյսբուքի էջը
Սանչեսի պաշտոնական Տվիտերի էջը
Սանչեսի պաշտոնական Ինստագրամի էջը
Սանչեսը transfermarkt-ում
Սանչեսը soccerbase.com-ում
Սանչեսը WhoScored.com կայքում
Սանչեսը Տոտենհեմ Հոտսպուրի պաշտոնական կայքում
Սանչեսը Պրեմիեր Լիգայի պաշտոնական կայքում
Սանչեսը ՈՒԵՖԱ-ի պաշտոնական կայքում
Սանչեսը ՖԻՖԱ-ի պաշտոնական կայքում Archived 2019-07-13 at the Wayback Machine.